b'\n_START_ARTICLE_\nKarhukamera\n_START_PARAGRAPH_\nKarhukamera on vuonna 2005 Porissa aloitettu sekvenssi- eli time lapse -kuvausprojekti. Projektin tarkoituksena on luoda ja kehitt\xc3\xa4\xc3\xa4 uudenlainen, sekvenssikuvaukseen perustuva havaintoj\xc3\xa4rjestelm\xc3\xa4. Projektiin osallistuvat muun muassa Ursa ja t\xc3\xa4htitieteen harrastajien yhdistys Porin Karhunvartijat, sek\xc3\xa4 useita vapaaehtoisia yksityishenkil\xc3\xb6it\xc3\xa4 ja harrastajia. T\xc3\xa4h\xc3\xa4n p\xc3\xa4iv\xc3\xa4\xc3\xa4n menness\xc3\xa4 projektin tiimoilta on kertynyt jo yli kahdeksan miljoonaa kuvaa._NEWLINE_Projektiin kuuluu yhteens\xc3\xa4 nelj\xc3\xa4 kameraa; kameroista kaksi on liikuteltavia ja kaksi on asennettu kiinte\xc3\xa4sti Porin Karhunvartijoiden Ulvilan t\xc3\xa4htitornin katolle. T\xc3\xa4htitornin katolle sijoitetut kamerat kuvaavat Porin ja Ulvilan taajamien suuntaan. Kamerat ottavat kuvan kerran minuutissa. Kaikki kuvat tallentuvat automaattisesti palvelimelle, ja ne ovat n\xc3\xa4ht\xc3\xa4viss\xc3\xa4 reaaliaikaisesti projektin kotisivuilla. Kuvista tehd\xc3\xa4\xc3\xa4n my\xc3\xb6s videokoosteita, jotka ovat my\xc3\xb6s katsottavissa projektin internet-sivuilla. Videokoosteita tehd\xc3\xa4\xc3\xa4n yhden vuorokauden, kuukauden ja lopulta vuoden aikana kertyneist\xc3\xa4 kuvista._NEWLINE_Projektin aikana kertyneest\xc3\xa4 kuvamateriaalista on mahdollista havainnoida esimerkiksi s\xc3\xa4\xc3\xa4tilan kehityst\xc3\xa4 Porissa, havaita erilaisia luonnonilmi\xc3\xb6it\xc3\xa4 kuten haloja ja sateenkaaria sek\xc3\xa4 tarkkailla taivaankappaleiden liikkeit\xc3\xa4. Projekti mahdollistaa my\xc3\xb6s s\xc3\xa4\xc3\xa4tilan reaaliaikaisen tarkkailun Porissa. Kaikkiin Ulvilan t\xc3\xa4htitornin kameroiden ottamiin kuviin liitet\xc3\xa4\xc3\xa4n uusimmat s\xc3\xa4\xc3\xa4havainnot Porin lentoasemalta. T\xc3\xa4htiharrastuksen lis\xc3\xa4ksi sekvenssikuvausta voidaan soveltaa esimerkiksi luonnon havainnointiin, kuten lintujen tarkkailuun._NEWLINE_Karhukameran liikuteltavia kuvausyksik\xc3\xb6it\xc3\xa4 on k\xc3\xa4ytetty merij\xc3\xa4\xc3\xa4n tutkimukseen Merentutkimuslaitoksen tutkimusprojekteissa. Ensimm\xc3\xa4isen kerran karhukameran kamera oli arktisella alueella TARA-kuunarin mukana Pohjoisella j\xc3\xa4\xc3\xa4merell\xc3\xa4 huhtikuusta hein\xc3\xa4kuuhun 2007 ja toisen kerran Norjan Polaari-instituutin tutkimusalus r/v Lancella Framinsalmessa syyskuussa 2007.'